### NN 121/2015 (4.11.2015.), Dodatak I. o izmjenama i dopunama Kolektivnog ugovora ugostiteljstva

KOLEKTIVNI UGOVORI

2306

Na temelju članka 192. Zakona o radu (»Narodne novine« 93/14.) i članka 7. Zakona o reprezentativnosti udruge poslodavaca i sindikata (»Narodne novine« 93/14) SINDIKAT TURIZMA I USLUGA HRVATSKE, Zagreb, Trg Petra Krešimira IV/2, zastupan po predsjedniku Eduardu Andriću, SINDIKAT ISTRE, KVARNERA I DALMACIJE, Pula, Danteov trg 5, zastupan po predsjedniku Bruni Buliću, i HRVATSKA UDRUGA POSLODAVACA – UDRUGA UGOSTITELJSTVA I TURIZMA, Zagreb, Radnička cesta 52, zastupana po predsjedniku Jaki Andabaku, sklopili su 23. listopada 2015. godine

DODATAK I

O IZMJENAMA I DOPUNAMA
KOLEKTIVNOG UGOVORA UGOSTITELJSTVA
sklopljenog 1. travnja 2015 g. evidencijski br: 10/15.

Članak 1.

U članku 1. stavak 2. iza riječi »djelatnosti« stavlja se točka, a ostale riječi brišu se.

Članak 2.

Iza članka 2. dodaje se novi članak 2.a. koji glasi:

»Izrazi koji se koriste u ovom kolektivnom ugovoru i imaju rodno značenje koriste se jednako za muški i ženski rod«

Članak 3.

U članku 3. stavak 2. brišu se riječi »trgovca pojedinca«, te se u istom članku stavak 6. mijenja i glasi:

»Pod radnicima s posebnim ovlastima razumijevaju se radnici kojima, zbog posebnosti njihovih poslova, radno vrijeme nije moguće mjeriti ili unaprijed odrediti ili ga radnici određuju samostalno, te je poslodavac, sukladno Zakonu, s ovim radnicima ugovorio samostalnost u njihovu određivanju, primjerice kao što su poslovi: direktora hotela, voditelja poslovnih i organizacijskih jedinica, voditelja službi, radnika sa specijalističkim znanjima i slično.

Članak 4.

U članku 11. stavak 3. alineja 1. brojka »4« zamjenjuje se s brojkom »3«.

Članak 5.

U članku 13. stavak 1. iza riječi poslodavac dodaju se riječi »koji zapošljava najmanje dvadeset radnika« te se riječi: »suglasnost radničkog vijeća« zamjenjuje se s riječima: »savjetovanje s radničkim vijećem«.

U istom članku u stavku 2. riječi: »u roku od četiri dana« brišu se i umjesto njih dodaju se riječi: »najkasnije u roku od osam dana«.

Članak 6.

U članku 18. stavak 7. mijenja se i glasi:

»Poslodavac mora obavijestiti radnika o njegovu rasporedu ili promjeni njegova rasporeda radnog vremena najmanje tjedan dana unaprijed osim u slučaju prijeke potrebe za radom radnika.«

Članak 7.

U članku 19. stavak 3. mijenja se i glasi:

»Preraspodjela radnog vremena detaljnije se uređuje kolektivnim ugovorom u trgovačkom društvu ili sporazumom sklopljenim između radničkog vijeća i poslodavca ili na drugi propisani način. Na zahtjev radničkog vijeća poslodavac je u obvezi izvijestiti radničko vijeće o satima ostvarenim u preraspodjeli radnog vremena po svim poslovnim i organizacijskim jedinicama.«

Članak 8.

U članku 20. stavak 1. mijenja se i glasi:

»Poslodavac je u obvezi radniku osigurati stanku sukladno propisanom pozitivnim propisima«.

U istom članku stavak 2. briše se.

Članak 9.

U članku 21. stavak 2. mijenja se i glasi:

»Iznimno od stavka 1. ovog članka poslodavac je dužan punoljetnom radniku koji radi na ugostiteljsko turističkim poslovima kada se oni obavljaju u dvokratnom ili smjenskom radu, te u drugim slučajevima kada to zahtjeva intenzitet poslova u pojedinom razdoblju (turistička sezona, posebna događanja i slično) osigurati pravo na dnevni odmor u trajanju od najmanje 8 sati neprekidno.«

Članak 10.

U članku 22. stavak 4. iza riječi: »u trajanju« dodaju se riječi: »i na način«.

Članak 11.

U članku 23. stavak 1. brišu se riječi: »u svakoj kalendarskoj godini« i umjesto njih dodaju riječi: »za svaku kalendarsku godinu«.

U istom članku iza stavka 1. dodaje se novi stavak 2. koji glasi:

»Za svaku kalendarsku godinu radnik ima pravo na plaćeni godišnji odmor u trajanju od najmanje četiri tjedna, a maloljetni radnik i radnik koji radi na poslovima na kojima uz primjenu mjera zaštite zdravlja i sigurnosti na radu nije moguće zaštiti radnika od štetnih utjecaja, u trajanju od najmanje pet tjedana.«

U istom članku u stavku 3. broj »30« zamjenjuje se s brojem »31«.

Dosadašnju stavci 2., 3., 4., i 5., postaju stavci: 3.,4.,5.i 6.

Članak 12.

U članku 24. stavak 1. mijenja se i glasi:

»Dužina godišnjeg odmora svakog radnika utvrđuje se tako da se na osnovicu od 20 radnih dana dodaje još najmanje:

a) s osnova složenosti poslova

|  |  |
| --- | --- |
| – radniku na radnom mjestu sa zahtijevanim VII stupnjem obrazovanja | 4 radna dana |
| – radniku na radnom mjestu sa zahtijevanim VI stupnjem obrazovanja | 3 radna dana |
| – radniku na radnom mjestu sa zahtijevanim V stupnjem obrazovanja | 2 radna dana |
| – radniku na radnom mjestu sa zahtijevanim IV stupnjem obrazovanja | 1 radni dan |

b) s osnova radnog staža, na svakih šest godina radnog staža radnika                   1 radni dan

c) s osnova invalidnosti i tjelesnog oštećenja                                                         1 radni dan

d) samohrani roditelj                                                                                             2 radna dana.

U istom članku stavak 4. mijenja se tako da glasi:

»U dane godišnjeg odmora ne uračunavaju se blagdani i neradni dani određeni zakonom, subota, vrijeme privremene nesposobnosti za rad (bolovanje)i plaćeni dopust.«

U istom članku dodaje se novi stavak 5. koji glasi:

»Radnik kojem prestaje radni odnos za tu kalendarsku godinu ostvaruje pravo na razmjerni dio godišnjeg odmora, osim radnika kojem radni odnos prestaje zbog stjecanja prava na mirovinu.«

Članak 13.

Članak 25. mijenja se i glasi:

»(1) Tijekom kalendarske godine radnik ima pravo na odsustvovanje s rada uz naknadu plaće (plaćeni dopust) za važne osobne potrebe i to za:

– sklapanje braka                                                5 radnih dana

– rođenje djeteta                                                 3 radna dana

– smrt supružnika, životnog partnera,
   roditelja, djece                                                 7 radnih dana

– smrt braće, sestara, djedova, baka, roditelja
  i braće i sestara supružnika i životnog
  partnera,                                                           2 radna dana

– selidbe 2 radna dana

– teže bolesti i liječenja člana uže obitelji              3 radna dana

– elementarne nepogode većih razmjera               5 radnih dana

– dobrovoljno davanje krvi za svako davanje      1 radni dan

– školovanje, osposobljavanje i obrazovanje       6 radnih dana

(2) Korištenje prava na plaćeni dopust u slučajevima utvrđenim stavkom 1. ovog članka, radnik ostvaruje u trenutku nastanka tih određenih važnih osobnih potreba, te u slučaju ponavljanja istih ili drugih slučajeva iz stavka 1. ovog članka u jednoj godini ima pravo na plaćeni dopust predviđen za svaki slučaj.

(3) Radnik je dužan pravodobno i prema okolnostima slučaja izvijestiti poslodavca o vremenu korištenja plaćenog dopusta, a za slučajeve iz točke 8. i 9. stavka 1.ovog članka dužan je vrijeme korištenja dopusta dogovoriti s poslodavcem.

(4) Pravo na plaćeni dopust iz stavka 1. točka 9. pripada radniku ako je na školovanje/osposobljavanje/obrazovanje upućen od strane poslodavca ili se školuje, obrazuje, osposobljava za potrebe obavljanja poslova kod poslodavca i u dogovoru s poslodavcem.

(5) Ako se tijekom godine ponovi neki slučaj iz stavka 1. ovog članka, radnik može ostvariti pravo na plaćeni dopust najviše do 7 dana u godini.

(6) Radnik ne ostvaruje pravo na odsustvo s rada ukoliko okolnosti utvrđene stavkom

1. ovog članka nastupe kada radnik ne radi zbog korištenja slobodnih dana, bolovanja, neplaćenog dopusta ili drugih opravdanih slučajeva odsutnosti s rada.«

Članak 14.

Iza podglave 5. dodaje se podglava 6. Neplaćeni dopust i članak 25a. koji glasi:

»(1) Radniku se može, na osobni zahtjev, odobriti neplaćeni dopust u trajanju do 30 dana u slučajevima:

– njege člana uže obitelji

– izgradnje ili popravka kuće ili stana

– liječenja na osobni trošak

– obrazovanja, osposobljavanja, usavršavanja ili specijalizacije na osobni trošak

– u drugim opravdanim slučajevima.

(2) Kad to okolnosti dopuštaju, neplaćeni dopust za slučajeve iz stavka 1. ovog članka može se odobriti u trajanju dužem od 30 dana.

(3) Za trajanja neplaćenog dopusta prava i obveze iz radnog odnosa i u vezi s radnim odnosom miruju.«

Članak 15.

U članku 27. stavak 2. mijenja se i glasi:

»Za izvršeni rad kod poslodavca radnika ima pravo na osnovnu plaću radnog mjesta na kojem radi i kada se za to ostvare uvjeti na sljedeće dodatke:

– dodatak na plaću za radni staž

– dodatak za rad u posebnim uvjetima

– dodatak na plaću za rad u uvjetima težim od uobičajenih (teži uvjeti rada)

Osnovna plaća radnog mjesta na kojem radnik radi je umnožak osnovice za obračun plaće i koeficijenta radnikovog radnog mjesta utvrđenog u tarifnom prilogu kolektivnog ugovora kod poslodavca.

Članak 16.

U članku 28. stavak 3. riječ: »inicijativnosti« zamjenjuje se s riječju: »proaktivnosti«.

Članak 17.

U članku 29. stavak 1. mijenja se i glasi:

»Osnovica za obračun plaće za najjednostavnije poslove označene koeficijentom 1 ne može biti niža od 2.863,08 kuna bruto.

U istom članku stavak 3. mijenja se i glasi:

»O iznosu osnovice za obračun osnovne plaće ugovorne strane ovog kolektivnog ugovora pregovarati će svake godine i utvrditi iznos za njezino naredno jednogodišnje razdoblje, najkasnije do 15. travnja tekuće godine, s primjenom od 1. svibnja tekuće godine.«

U istom članku iza stavka 3. dodaje se novi stavak 4. koji glasi:

»Kriteriji temeljem kojeg će se korigirati iznos osnovice za obračun osnovne plaće iz stavka 1. ovog članka su:

– kretanje godišnjeg indeksa potrošačkih cijena, prema podacima koje objavljuje Državni zavod za statistiku

– kretanje prosječnih bruto plaća po zaposlenom u Republici Hrvatskoj, prema podacima koje objavljuje Državni zavod za statistiku

– ostala ekonomska kretanja u ugostiteljskoj djelatnosti (djelatnosti pružanja usluga smještaja i pripreme i usluživanja hrane i pića), prema podacima dostupnim u službenim statistikama u RH.

U istom članku dosadašnji stavci 4. i 5. postaju stavci 5. i. 6.

Članak 18.

Iza članka 29. dodaje se novi članak 29a. koji glasi:

»(1) Osnovna plaća za tipične poslove u djelatnostima na koje se primjenjuje ovaj kolektivni ugovor ne može biti niža od iznosa kako slijedi:

|  |  |  |  |
| --- | --- | --- | --- |
| GRUPA SLOŽENOSTI POSLOVA | | TIPIČNI POSLOVI | BRUTO u kunama |
| I | JEDNOSTAVNI POSLOVI  Pokazuje osnovno znanje. Potrebne osnovne vještine  za obavljanje jednostavnih rutinskih poslova. | npr: kao što su poslovi sobarice, nosača prtljage, i  drugi slični poslovi | 2.863,08 |
| II | MANJE ZAHTJEVNI POSLOVI  Pokazuje i koristi osnovno znanje na određenom području,  koristi vještine za obavljanje zadataka. Pomoću jednostavnih  sredstava za rad obavlja manje složene poslove. | npr: kao što su poslovi pomoćnog konobara,  pomoćnog kuhara, pomoćnog recepcionara,  pomoćnog slastičara i drugi slični poslovi | 3.435,69 |
| III | ZAHTJEVNIJI POSLOVI  Primjenjuje znanje na određenom području, preuzima odgovornost  za izvršenje zadataka uz ograničenu samostalnost u radu. | npr: kao što su poslovi konobara, kuhaar, slastičara,  recepcionara i drugi slični poslovi | 4.151,46 |

(2) Zbog specifičnosti organizacije i sistematizacije radnih mjesta, te naziva i opisa poslova kod poslodavca, tipični poslovi mogu biti raspoređeni u razrede koji se razlikuju od onih koji su navedeni u tabelarnom prikazu iz prethodnog stavka ovog članka samo ukoliko su u skladu s opisom poslova navedenim u grupi složenosti poslova.

(3) O iznosu osnovne plaće iz stavka 1. ovog članka ugovorne strane ovog kolektivnog ugovora pregovarati će svake godine i utvrditi iznos za njezino naredno jednogodišnje razdoblje, najkasnije do 15. travnja tekuće godine, uz obvezu zadržati isti, ovim kolektivnim ugovorom ugovoreni relativni odnos iznosa osnovne plaće između grupa složenosti poslova.«

Članak 19.

U članku 32. dodaje se novi stavak 3. koji glasi:

»Noćnim radom u smislu ostvarenja prava na dodatak za noćni rad smatra se rad u razdoblju od 22,00 sata uvečer do 06,00 sati ujutro osim ako kolektivnim ugovorom kod poslodavca nije drugačije uređeno.«

U istom članku stavci 3. i 4. postaju stavci 4. i 5.

Članak 20.

U članku 35. u stavku 1. brišu se riječi: »kao da je radio« i dodaju riječi: »plaće koju bi ostvario u normalnim uvjetima rada (osnovna plaća uvećana za dodatak na radni staž)«.

Članak 21.

U članku 41. stavak 2. iza riječi: »supružnik« dodaju se riječi: »životni partner«.

Članak 22.

U članku 43. stavak 2. iza riječi »dodatka« stavlja se točka, a ostale riječi brišu se.

Članak 23.

U članku 46. stavak 1. mijenja se i glasi:

»Radnik ima pravo na pokriće troškova prijevoza na posao i s posla od strane poslodavaca; kroz isplatu naknade u visini stvarnih troškova prijevoza javnim prometom prema cijeni mjesečne odnosno pojedinačne karte, kupnjom pojedinačne prijevozne karte za prijevoz javnim prometom ili osiguranjem prijevoza na drugi odgovarajući način.«

U istom članku iza stavka 3. dodaje se novi stavak 4. koji glasi:

»Kolektivnim ugovorom kod poslodavca može se urediti i drugačiji način utvrđivanja naknade troškova prijevoza (definiranjem njezine visine po prijeđenom kilometru ili sl.) te se može odrediti minimalna i maksimalna udaljenost za koju radnik ostvaruje ovo pravo.»

Članak 24.

U članku 47. riječ: »pozitivnim« zamjenjuje se riječju: »poreznim«.

Članak 25.

Članak 48. mijenja se i glasi:

»Poslodavac je dužan jednom godišnje radniku, koji ima dijete do 15 godina života, osigurati prigodni dar ili isplatiti novac za dar najmanje u visini najvišeg neoporezivog iznosa utvrđenog poreznim propisima za tu namjenu.«

Članak 26.

U članku 54. stavak 3. riječ: »organa« zamjenjuje se riječju: »tijela«.

Članak 27.

Članak 55. mijenja se i glasi:

»Poslodavac je dužan sindikatu osigurati:

– odgovarajući prostor za rad i odražavanje sastanaka,

– tehničko-administrativne usluge u svrhu ostvarivanja sindikalne funkcije

– slobodnu podjelu tiska i priopćenja koja se odnose na problematiku radnopravnog statusa radnika na način kojim je sindikatu omogućeno slobodno komuniciranje s članstvom i ne ometa djelatnost poslodavca. Isključuje se tisak koji ima političko promidžbeni značaj.

– obračun i naplatu sindikalne članarine i sindikalnih kredita/pozajmica putem isplatne liste, a uz pisanu suglasnost radnika temeljem pristupnice sindikatu.

Članak 28.

Iza članka 55.dodaju se novi članci 55a. koji glasi:

»Sindikalnom povjereniku bez prethodne suglasnosti sindikata za vrijeme obavljanja njegove dužnosti kao i najmanje šest mjeseci nakon obavljanja te dužnosti nije moguće otkazati ugovor o radu i na bilo koji način staviti ga u nepovoljniji položaj u odnosu na njegove uvjete rada i u odnosu na druge radnike.

i 55.b.koji glasi:

»O izboru sindikalnog povjerenika ili imenovanju sindikalnog predstavnika, sindikat je dužan obavijestiti poslodavca u roku od 10 dana od dana njegovog izbora odnosno imenovanja.«

Članak 29.

U članku 63. stavak 2. mijenja se tako da glasi:

»Otkaz je potrebno drugoj stani prethodno najaviti i obrazložiti u pisanom obliku u roku koji ne može biti kraći od tri mjeseca. Razlozi za otkazivanje su:

– poremećaji na tržištu koji imaju negativan učinak na djelatnosti iz članka 1. stavak 3. ovog kolektivnog ugovora

– poremećaji u poslovanju kod poslodavaca na koje se ovaj kolektivni ugovor primjenjuje, a koji mogu prouzročiti znatne financijske probleme i ugroziti daljnje poslovanje«.

Članak 30.

U članku 64. riječi: »trgovca pojedinca« brišu se.

Članak 31.

Članak 66. mijenja se i glasi:

»Ovaj Kolektivni ugovor sklapa se na određeno vrijeme do 31. prosinca 2017. godine.«

Članak 32.

Smatra se da je ovaj Dodatak I Kolektivnog ugovora ugostiteljstva sklopljen kad ga potpišu ovlašteni predstavnici ugovornih strana, a primjenjuje se osmog dana od dana objave u »Narodnim novinama«, osim odredbi članaka 11. i 12. ovog Dodatka Kolektivnog ugovora ugostiteljstva koje se primjenjuju od 1. siječnja 2016. godine.

Članak 33.

Dodatak I Kolektivnog ugovora ugostiteljstva dostavit će se na evidenciju i objaviti na način kako je to utvrđeno pozitivnim propisima.

|  |  |
| --- | --- |
| HRVATSKA UDRUGA POSLODAVACA UDRUGA UGOSTITELJSTVA I TURIZMA Jako Andabak, v. r. | SINDIKAT TURIZMA I USLUGA HRVATSKE Eduard Andrić, v. r. |
|  | SINDIKAT ISTRE, KVARNERA I DALMACIJE Bruno Bulić, v. r. |

121 04.11.2015 Dodatak I. o izmjenama i dopunama Kolektivnog ugovora ugostiteljstva

121 04.11.2015 Dodatak I. o izmjenama i dopunama Kolektivnog ugovora ugostiteljstva

121 04.11.2015 Dodatak I. o izmjenama i dopunama Kolektivnog ugovora ugostiteljstva